علاء الدين كجك

الملك الأشرف علاء الدين كجك بن الناصر محمد بن قلاوون (اتولد فى القاهرة 1334 - اتوفى فى سرياقوس، شمال القاهره 1345). تانى اللى قعدوا على عرش السلطنة من ولاد السلطان الناصر محمد بن قلاوون و سلطان الدولة المملوكية الأربعتاشر . الامرا بزعامة الامير قوصون الناصرى نصبوه سلطان سنة 1341 بعد ما خلعوا أخوه سيف الدين ابو بكر، و كان عمره و قتها بتاع خمس و لا سبع سنين. فضل على تخت السلطنة بتاع خمس شهور. اسمه " كجك " لفظ أعجمى معناه " صغير "

اصله 
كچك كان ابن السلطان الناصر محمد بن قلاوون . وحفيد السلطان المنصور قلاوون. امه كانت مغوليه اسمها " أردو "  بعد ما الامير قوصون خلع أخوه ابو بكر وقبض عليه وعلى اخوته السته وسجنهم فى قوص اتفق مع الامرا على تنصيب كجك بلقب " الملك الأشرف ". الامرا كانو عايزين يعينو الامير أيدغمش نايب للسلطنه لكن مارضيش ، لكن قوصون وافق انه يبقى النايب بشرط انه يسكن فى قلعة الجبل

الامير قوصون 
بكده الامير قوصون بقى هو حاكم مصر الحقيقى و السلطان الصغير مجرد لعبه كان بيمسك ايدها و يخليها تمضى على مستندات الدوله . قوصون قبض على الامرا ورجال الدوله المواليين للسلطان المخلوع ابو بكر و حط مكانهم مماليك بقو مواليين ليه بعد ما اداهم هدايا كتيره و رقاهم و عملهم امرا. عامة الناس اللى كانو بيكرهو قوصون زعلو على اللى بيحصل فى البلد و كتب شاعر : " سلطاننا اليوم طفل والأكابر فى خلف ". لكن الامير احمد، اخو السلطان المخلوع ابو بكر والسلطان الحالى كچك، و اللى كان عايش فى بالكرك  ، كان هو مصدر التهديد الرئيسى لقوصون فبقى عايز يجيبه مصر عشان يقدر يقبض عليه ز يسجنه مع اخواته السته  ، فبعت الأمير طوغان على الكرك عشان يقول للأمير أحمد انه لازم يرجع مصر. لكن الأمير أحمد اللى افتكر ان قوصون عايز يجيبه مصر عشان يسلطنه رد بقوله انه مش حا يرجع مصر الا لما يطلعو اخواته من السجن و بعت الأمرا الكبار على الكرك عشان يبايعةوه. فرد عليه قوصون و قاله انه مش عايزه يرجع مصر عشان ينصبه سلطان لكن للتحقيق فى شكاوى شوية أمرا من الكرك منه ، و حاول يغريه بالرجوع و قاله انه مستنيه عشان يديله هدايا. لكن فيه ناس حذرو الأمير أحمد و نصحوه بانه ما يرجعش مصر. فلما عرف قوصون و الأمرا بتوعه انه مش عايز يرجع راحو باعتين قوه على الكرك عشان يقبضو عليه

عملات علاء الدين كچك 
فيه عملات لسه موجوده من ايام علاء الدين كچك منقوش عليهاألقابه دى : " السلطان الملك الأشرف علاء الدنيا والدين " .

مصطلحات مملوكيه جت فى المقاله 
 أتابك : القائد العام للجيش.
 استاذ : ولى نعمة المملوك يعنى سلطانه او اميره اللى بيدين له بالولاء.
 نايب السلطنه: نايب السلطان فى القاهره وكان من ألقابه " كافل الممالك الشريفة الاسلامية الامير الأمرى" و ده بيوضح مركزه الكبيره.
 خشداش : مفرد خشداشيه و دول كانو مماليك بينتمو لنفس السلطان او الامير.
 نابب : كان امير بيعينهالسلطان نايب ليه فى مدينه او منطقه. زى نايب الشام او نايب الكرك او نايب الشوبك. وهو مش نايب السلطنه المباشر اللى موجود فى القاهره.
 دار النيابه : مكان شغل و مكاتب نايب السلطان.

شوف كمان 
 سيف الدين ابو بكر
 شهاب الدين احمد

فهرست وملحوظات

المراجع 
 ابن اياس : بدائع الزهور فى وقائع الدهور، تحقيق محمد مصطفى - جمعية المستشرقين الألمانية، الهيئة المصرية العامة للكتاب، القاهرة 1982.
 ابن تغري: النجوم الزاهرة فى ملوك مصر و القاهرة، دار الكتب و الوثائق القومية، مركز تحقيق التراث، القاهرة 2005
 ابو الفداء : المختصر فى أخبار البشر ، القاهرة 1325هـ.
 ابو بكر بن عبد الله بن أيبك الدواداري : كنز الدرر وجامع الغرر،المعهد الألماني للآثار الاسلامية، القاهرة 1971.
 جمال الدين الشيال (استاذ التاريخ الاسلامى) : تاريخ مصر الاسلامية, دار المعارف ، القاهرة 1966.
 المقريزي : السلوك لمعرفة دول الملوك ، دار الكتب, القاهرة 1996.
 المقريزى : المواعظ والاعتبار بذكر الخطط والأثار، مطبعة الادب, القاهرة 1968.
 شفيق مهدى ( دكتور) : مماليك مصر و الشام, الدار العربية للموسوعات, بيروت 2008.
 عز الدين بن شداد : تاريخ الملك الظاهر، دار نشر فرانز شتاينر، فيسبادن 1983.
 قاسم عبده قاسم (دكتور) : عصر سلاطين المماليك - التاريخ السياسى و الاجتماعى, عين للدراسات الانسانية و الاجتماعية, القاهرة 2007.

مماليك
سلاطين مصر المملوكيه
تاريخ مصر
تاريخ مصر المملوكيه
حكام مصر
مواليد 1334
وفيات 1345
مماليك بحريه